Bredegate

Bredegate er et tidligere gateløp i Midtbyen i Trondheim som stammer fra middelalderen og var byens eneste allmenning som gikk i retning nord-sør. Den startet fra den østlige delen av Domkirkegården og gikk nordover gjennom sentrale deler av byen før den endte opp ved sjøen og bryggene ved dagens Fjordgata.

Historie 
Bredegate hadde sitt utgangspunkt like øst for Domkirkegården, der hvor den nye bispeboligen i dag ligger ved Bispegata 1. Den gikk deretter i retning av nåværende plassering av Gerhard Schønings skole for så å fortsette mot nord i det nåværende gateløpet til Apotekerveita. Den krysset Casperveita og gikk deretter videre nordover vest for dagens Søndre gate og endte opp ved sjøen omtrent ved bryggene i Fjordgata. 

Gateløpet var opprinnelig en lengre veit fra middelalderen som gikk under navnet Langstrete, men fikk navnet Bredegate etter bybrannen i 1598 da gateløpet ble utvidet fra rundt syv meter til rundt 15 meters bredde. Etter bybrannen i 1681 ble både den nordre og søndre delen av Bredegate benyttet som tomtegrunn. Den midtre og gjenværende delen av gateløpet er i dag bevart under navnet Apotekerveita. Navnet Bredegate ble brukt så sent som i 1760.

Referanser

Litteratur 

 Paasche, Erling (1983). Historisk litteratur om Trondheim: Trondheim i 1000 år: Historisk Guide, Veitene - Middelalderens gatenett i Trondheim, Trondheim kommune.

Tidligere veier i Trondheim
Midtbyen (Trondheim)‎